**Evaluarea didactică – componentă a procesului instructiv-educativ**

**Conceptul de evaluare: precizări terminologice.** Operații / momente ale evaluării. **Funcțiile evaluării.**

***Conceptul de evaluare: precizări terminologice***

Cum este definită, în prezent, evaluarea? În *Dicţionarul explicativ al limbii române* (1998), termenii *a evalua/ evaluare* nu figurează cu semnificaţia restrânsă la domeniul pedagogic ori acest înţeles specializat este menţionat ca accidental. *A evalua* înseamnă a determina, a stabili preţul, valoarea, numărul, cantitatea; a calcula, a socoti; a preţui, a estima, iar evaluarea este acţiunea de a evalua şi rezultatul ei; socoteală, calcul, apreciere; preţuire (DEX, 1998). Explicaţia citată din DEX plasează în afara procesului didactic termenul evaluare, eludând tendinţa de „specializare” a acestor cuvinte, pentru situaţiile la care se referă dicţionarul practica limbii rezervând, cu precădere, verbele a estima, a calcula, a exprima, cu substantivele aferente (valoarea, nivelul, gradul, proporţia, procentul).

De la *Legea Educaţiei Naţionale* şi Statutul Personalului Didactic până la *Caietul elevului, Ghidul profesorului*, manuale şi alte documente specifice, cum ar fi planificările activităţilor de învăţământ, termenul evaluare cunoaşte explicitări, interpretări personale ori detalieri, toate dovedind conturarea unui spectru larg de semnificaţii ancorate în procesul instructiv-educativ.

Evaluarea procesului de învăţământ reprezintă, alături de predare şi învăţare, o componentă operaţională fundamentală a procesului de învăţământ. Ea constituie elementul reglator şi autoreglator, de conexiune inversă, prin sistemul de învăţământ privit ca sistem cibernetic, dar, în același timp, evaluarea poate fi definită ca o acţiune psihosocială complexă, bazată pe operaţii de măsurare şi apreciere a rezultatelor activităţii educative / didactice, care reflectă calitatea variabilelor de sistem angajate operaţional la nivelul corelaţiei dintre subiectul şi obiectul educaţiei dintre profesor şi elev.

Aplicată în domeniul instruirii, evaluarea este procesul de apreciere a calităţii sistemului educaţional sau a unei părţi a sistemului respectiv. Ea vizează eficienţa învăţământului prin prisma raportului dintre obiectivele proiectate şi rezultatele obţinute de elevi în activitatea de învăţare. Evaluarea se realizează de către învăţător / profesor prin strategii didactice adecvate, încheindu-se cu aprecieri asupra funcţionării interne a acţiunii educaţionale.

În concepția lui Alain Kerlan evaluarea pornește de la mai multe întrebări cheie:

În accepția lui B. Bloom: evaluarea reprezintă „formulare într-un scop determinat, a unor judecăţi asupra valorii anumitor idei, lucrări, situaţii, metode, materiale, etc.

Procesul de evaluare intră în atribuțiile obligatorii ale fiecărui cadru didactic, de aceea aceasta merită o atenție deosebită și trebuie făcută cu simțul responsabilității. Evaluarea reprezintă un moment esenţial în demersul didactic, de ea fiind interesaţi deopotrivă profesorii, elevii, dar şi societatea în ansamblul ei.

Fiind factor important în buna funcţionare a procesului de învăţământ, evaluarea merită o analiză profundă, pornind chiar de la termenul evaluare căruia i s-au dat diferite semnificaţii epistemice, cele mai reprezentative fiind cele ale lui Gerard Scallon, şi anume:

- a concepe o procedură de evaluare, adică a proiecta proceduri şi instrumente de evaluare;

- a face practic o evaluare, adică a aplica în practică procedurile şi instrumentele de evaluare;

- a exprima o valoare, adică a explicita ceea ce s-a evaluat.’’

În funcție de perspectiva din care este abordată, în pedagogie evaluarea are mai multe sensuri, fiind înțeleasă: ,,ca instrument sau modalitate de reglare a proceselor de predare- învățare; ca judecată de valoare asupra rezultatelor procesului de învățământ prin raportare la obiective; ca mijloc de comunicare a rezultatelor obținute de elevi în activitatea de învățare; ca proces prin care se stabilește dacă sistemul educațional își îndeplinește funcțiile pe care le are; ca activitate prin care sunt colectate, asamblate și interpretate informații despre starea, funcționarea și/ sau evoluția viitoare probabilă a unui sistem: elev, profesor, unitate școlară, sistem de învățământ.

Perspectivele teoretice româneşti, caracterizate de un puternic eclectism, se desprind din varietatea „primului termen” al definiţiilor: evaluarea este sistem, proces, activitate, modalitate, acţiune, operaţie, demers, ansamblu, algoritm etc. Aceştia nu sunt întru totul sinonimi, dar au în comun ideea unei transformări, a unei mişcări, a unei evoluţii. Varietatea lor confirmă complexitatea conceptuală a evaluării, dar şi dinamismul acesteia. A evalua înseamnă a acţiona într-un sens sau în altul, cu un scop sau prin anumite mijloace.

Ca și în cazul altor concepte, evaluării i s-au dat, de-a lungul timpului, mai multe **definiții**:

a) definiții în care se punea semnul egalității între evaluare- măsură, evaluare – congruență, evaluare-judecare (Daniel L.Stufflebeam și colaboratorii săi).

b) definiții în care evaluarea este asociată cu verificarea cunoștințelor și cu atribuirea de note. I.T. Radu precizează că ,,de multe ori , evaluarea rezultatelor școlare este redusă la acțiuni cum sunt : a verifica, a nota , a aprecia. Tot așa acțiunea de evaluare este înțeleasă ca a aprecia (elev bun, elev slab, elev curajos, elev timid) și a clasifica (cel mai bun, ultimul din clasă, face parte din categoria celor de mijloc).’’

c) definiții care interpretează evaluarea prin raportare la obiectivele educaționale. În acest sens, Ion T. Radu mărturisește că, evaluarea rezultatelor școlare prin raportarea lor la obiective pedagogice presupune elaborarea unor probe în care itemii corespund unor obiective precise avute în procesul de instruire/învățare. Din punct de vedere practic, raportarea la obiective pedagogice plasează actul evaluativ pe aceleași coordonate cu procesul de instruire / învățare realizat.’’

d) definiții moderne prin care evaluarea este concepută ca emitere de judecați de valoare despre procesul și produsul învățării.

După Adrian Stoica, ,,evaluarea vizează totalitatea proceselor și produselor care măsoară natura și nivelul performanțelor atinse de elevi în învățare; apreciază măsura în care rezultatele învățării sunt în concordanță cu obiectivele educaționale propuse; furnizează datele necesare în vederea adoptării celor mai bune decizii educaționale.’’

Definițiile mai recente date evaluării sunt diverse, dar au și multe note comune, semnalând: trecerea de la verificarea și aprecierea rezultatelor la evaluarea procesului, a strategiei care a condus la anumite rezultate, evaluarea nu numai a elevilor, dar și a conținutului, a metodelor, a obiectivelor; deplasarea accentului de la înțelegerea evaluării ca examinare și control la evaluarea școlară ca ,,o componentă a actului pedagogic de instruire și educare a elevilor, cât și a oricărei strategii de organizare și conducere a învățământului în ansamblu’’, precum și ,,ca proces ce se întrepătrunde organic cu celelalte procese ale actului didactic, exercitând o funcție esențial- formativă, concretizată în a informa și a ajuta în luarea unor decizii cu scopul de ameliorare a activității în ansamblu.”

Evaluarea este un proces didactic complex, de care sunt interesaţi atât profesorii, cât şi elevii, părinţii, prin care se urmăreşte măsurarea cantităţii cunoştinţelor, priceperilor, capacităţilor dobândite de elevi, precum şi nivelul şi eficiența activităţii de perfecţionare a actului instructiv-educativ.

Din complexitatea activităţii de evaluare, se desprind câteva observaţii, comune majorităţii surselor psihopedagogice cercetate:

* multe definiţii nu reflectă specializarea termenului în domeniul educaţiei;
* evaluarea are caracter procesual şi ciclic, orice rezultat fiind feedback al etapei anterioare şi punct de plecare al celei ce urmează;
* ca orice proces, tinde spre un scop – eficienţa tuturor parametrilor din sistemul educaţional, existând o evaluare a proceselor şi alta a produselor;
* scopul se realizează pe baza unor decizii flexibile, adaptabile continuu, la care se ajunge prin folosirea unor metode, tehnici, instrumente specifice de către subiecţi instruiţi în acest sens, activi şi conştienţi de rolul lor;
* exprimarea judecăţii de valoare necesită justificare şi luarea în calcul a posibilelor erori de concepţie, de administrare sau de interpretare a procedurilor evaluative;
* evaluarea nu este numai o oglindă a procesului de predare-învăţare, ci şi a ei înseşi, aceste preocupări privind echilibrarea, adaptarea continuă pentru perfecţionarea procedurilor evaluative începând să prindă, în prezent, tot mai mult contur.

Având în vedere toate aceste observaţii, propunem următoarea definiţie: Evaluarea didactică este reţeaua flexibilă de situaţii active, metode şi instrumente ce stau la baza emiterii unor judecăţi de valoare, a justificării şi utilizării acestora în scopul eficientizării continue a obiectivelor, proceselor şi produselor educaţionale (de predare, de învăţare şi de evaluare).

Astfel, din perspectiva profesorului, evaluarea este necesară la începutul activității, pe parcursul acesteia, dar și la sfârşit, întrucât ea permite cadrului didactic să își dea seama care este pregătirea elevilor, la disciplina pe care o predă, în comparaţie cu așteptările acestuia şi cu cerinţele programei şcolare, permite identificarea dificultaților întâmpinate de elevi în învățare.

Evaluarea indică în orice moment starea pregătirii şcolare, aspectele izbutite (succesele), dar şi punctele critice (eşecurile), nivelul performanţelor obţinute în raport cu cele proiectate prin curriculum, ea constituie un control asupra activităților desfășurate. Evaluarea reprezintă un feedback asupra eficienţei activităţii didactice desfăşurate. Ea îi arătă profesorului cât de eficient îşi dozează materialul, cât de bine comunică cu elevii, cât de eficiente sunt metodele şi mijloacele pe care le utilizează.

Evaluarea este un act absolut necesar în procesul conducerii unei activităţi şi se află în relaţie cu predarea şi învăţarea, făcându-le mai eficiente. Evaluarea este concepută şi aplicată ca un instrument care reglează procesul didactic, care transformă permanent procesul de învăţare şi predare, având un rol formativ, în sensul că aceasta perfecţionează procesul de instruire.Totodată, evaluarea furnizează informaţii referitoare la situaţia de învăţare a fiecărui elev, la învăţarea definită prin achiziţionarea de comportamente specifice. Astfel, evaluarea reprezintă un aspect semnificativ pentru înțelegerea actului învățării, relația dintre cele două momente fiind foarte strânsă, că actul evaluativ trebuie permanent îmbunătățit prin cunoașterea și folosirea corectă a metodelor și tehnicilor de evaluare. De asemenea, evaluarea trebuie să reflecte predarea, să fie obiectivă și constructivă.

**Operații / momente ale evaluării**

Evaluarea este un factor important în derularea unei activităţi, fiind procesul prin care se delimitează, se obțin și se furnizează informații utile, permițând luarea unor decizii ulterioare. Actul de evaluare presupune trei momente relativ distincte:

* măsurarea rezultatelor învățării (culegerea de informații);
* apreciere (judecată);
* decizie de ameliorare (scopul evaluării).

Evaluarea reprezintă o înlănţuire a acestor operaţii. Astfel, Ioan Cerghit apreciază: ,,măsurarea există în vederea aprecierii, iar aprecierea este indispensabilă în vederea luării unei decizii adecvate. Una fără altă, aceste operaţii nu se justifică. Împreună, ele presupun un sistem de gândire, de tehnici de măsurare, de criterii de apreciere obiectivă şi coerentă, de standarde care duc în final la adoptarea unei decizii. A perfecționa sau a moderniza sistemul de evaluare înseamnă în mod obligatoriu a perfecționa sau a moderniza efectuarea în condiţii optime a acestei suite de operaţii.’’

Prin măsurare, Constantin Cucoş înţelege „operaţia de cuantificare a rezultatelor şcolare, respectiv de atribuire a unor simboluri exacte unor componente achiziționale, prin excelenţă calitative. Măsurarea presupune o determinare obiectivă, prin surprinderea riguroasă a unor achiziţii şi nu implică emiterea unor judecări de valoare. Aprecierea şcolară sau evaluarea propriu-zisă constituie emiterea unei judecăţi de valoare, semnificarea unui rezultat observabil sau măsurabil într-un cadru de referinţă axiologic.’’

De fapt, acesta consideră aprecierea şi formularea concluziilor un singur moment distinctiv, pentru că dacă se analizează cu atenţie aceste etape (aprecierea şi formularea concluziilor) se constată că este destul de dificil să se facă departajarea lor. În momentul în care apreciem rezultatele elevilor, folosindu-ne de baremele de corectare şi notare sau de descriptorii de performanţă, deja începe să se contureze o strategie pe care o vom adopta în vederea îmbunătăţirii performanţelor elevilor. Efectuarea măsurătorilor presupune ca instrumentele de evaluare (probe scrise, probe practice, probe orale, etc.) să întrunească anumite calități precum: validitatea, fidelitatea, obiectivitatea, aplicabilitatea şi exactitatea.

Cu cât aceste instrumente vor fi mai bine puse la punct, cu atât mai mult datele culese vor fi mai obiective, mai corecte, mai relevante. Astfel, măsurarea presupune o cântărire obiectivă a cunoştinţelor etalate de elevi pe baza unor probe cât mai exacte, iar ,,specificarea obiectivelor şi convertirea lor în criterii de evaluare constituie o operaţiune ce poate conferi măsurării un grad mai înalt de credibilitate.’’

Aprecierea corespunde emiterii unei judecăţi de valoare. Prin această operaţie, pe baza informaţiilor obţinute prin măsurare, se stabileşte valoarea rezultatelor şcolare, precum şi a procesului de învăţare. Dacă ,,măsurarea răspunde la întrebări de tipul: cât de mult?, ce dimensiuni?, ce cantitate? etc. aprecierea- la întrebări de felul cum este?, ce valoare are?, în ce măsură răspunde trebuinţelor sau aşteptărilor?”

Măsurarea şi aprecierea rezultatelor şcolare se prezintă ca un proces cu numeroase operații realizate în trei etape: examinarea, cunoaşterea rezultatelor şi aprecierea. Examinarea presupune aplicarea unei probe care constituie mijlocul de verificare a progreselor elevului. Datele obţinute prin aplicarea probelor necesită o prelucrare şi analiză amănunțită. După corectarea probei, profesorul compară rezultatele obţinute cu obiectivele urmărite şi apoi emite aprecieri asupra acestor rezultate.

Măsurarea trebuie să aibă în vedere nu doar termeni de natură cantitativă, date lipsite de semnificaţie deosebită care cer o simplă reproducere a lor. Accentul trebuie orientat spre nivelul la care elevii şi-au însuşit unele tehnici de muncă independentă, pe capacitatea de a opera cu noţiunile învăţate, ca de exemplu: exprimarea clară a mesajului unei lecturi, utilizarea în contexte noi şi variate a unor achiziţii de vocabular etc.

Scopul final al oricărei evaluări este formularea concluziilor. Acum se poate găsi răspuns la întrebări precum: de ce evaluăm?, pentru ce aplicăm proba sau testul? Este necesar ca cei care iau hotărâri să cunoască atât rezultatele, cât şi cauzele care au determinat aceste rezultate. Deciziile adoptate pot fi diferite: „unele se referă la recunoaşterea rezultatelor exprimate în termeni de promovat/nepromovat, admis/respins etc., altele pun accentul pe perfecţionarea procesului de predare-învățare vizând măsuri de diferenţiere, de individualizare, de personalizare, de compensaţie, de ameliorare ori de optimizare, alegerea de mijloace, adoptarea unui program special, schimbarea strategiei utilizate.”

Cele trei operaţii se află într-o strânsă interdependență, evaluare însemnând deopotrivă măsurare, apreciere, decizie. Fiecărei etape trebuie să-i acordăm atenţia cuvenită, elevul să devină un partener al profesorului în evaluare, să înţeleagă şi să aprecieze evaluarea ca pe o modalitate de evidenţiere a performanţelor la care a ajuns la un moment dat. Evaluarea trebuie să aibă un caracter stimulator, să încurajeze elevul, îndemnându-l să descopere propriile valori, să se bucure de progresul realizat şi să îi ofere multiple posibilităţi de ilustrare a capacitatiilor şi competențelor dobândite.

***Funcțiile evaluării***

Rolul unei evaluări moderne este acela de a da încredere, de a-l ajuta pe elev în procesul didactic. Astfel, încurajarea fiecărui elev în lecţie îl determină pe acesta să înţeleagă faptul că îi este recunoscut efortul şi progresul pe care îl face să înveţe. Rolul fiecărui cadru didactic este, pe de o parte, de a-i antrena pe elevi în propria pregătire, de a personaliza comunicarea, de a crea o atmosferă pozitivă, iar pe de altă parte de a modela elevii, adoptând şi experimentând metode moderne, cât mai antrenante şi mai atractive.

Orice situaţie de evaluare presupune trei acţiuni evaluative: una constatativă (informare), una criterială (comparare cu un standard, cu o normă, cu un prag, cu un obiectiv), una estimativă (valorizare, estimare a valorii).

Funcțiile evaluării pot fi desprinse din analiza relațiilor dintre evaluarea rezultatelor școlare și procesul de instruire. Evaluarea realizează următoarele funcții generale: constatarea, diagnoza și prognoza produselor și rezultatelor realizate și viitoare.

* **Funcția constatativă (de constatare)** se exprimă în măsurarea și descrierea corectă a stării existente a rezultatelor obținute. Ea furnizează datele și informațiile necesare pentru adoptarea măsurilor de ameliorare a activitații;
* **Funcția diagnostică** vizează identificarea cauzelor care stau la baza fenomenelor constatate , precum și depistarea greșelilor în vederea ameliorării lor;
* **Funcția de prognoză (prognostică)** ce presupune elaborarea unor predicții privind evoluția următoare a procesului și gândirea unor soluții de ameliorare sau de perfecționare a activității didactice.

Aceste funcții generale se corelează cu operațiile pe care le implică evaluarea: constatarea apare în urma măsurării, diagnoza se realizează cu ajutorul aprecierii și interpretării, iar prognoza face apel la decizie.

Elena Joița realizează o sinteză a funcțiilor evaluării prin raportarea la anumite criterii:

1. după obiectivele urmărite, evaluarea are funcții:

* de control, constatare;
* de informare asupra nivelului pregătirii;
* de diagnosticare (apreciere, interpretare);
* de prognosticare (predicție, anticipare);
* de decizie, ameliorare, reglare, optimizare;
* pedagogică: pentru elev evaluarea are o funcție motivațională, stimulativă, de întărire a rezultatelor bune, de formare de abilitați și deprinderi, de orientare școlară și pentru profesor- îl informează despe ceea ce a realizat și ce are de realizat în continuare.

b) după desfășurarea procesului instructiv-educativ:

* de verificare, de identificare a rezultatelor;
* de apreciere;
* de perfecționare.

c) după efectele produse de evaluare:

* control;
* identificarea stadiului pregătirii;
* clasificare, selecție;
* educativă (motivarea elevilor);
* socială (orientare școlară și profesională);
* de perfecționare a activității;
* formativă.

d) după posibilitatea reglării:

* de activizare, de adoptare;
* de orientare a deciziilor.

Funcțiile evaluării pot fi identificate atât la nivel general, cât și în raport cu elevii, profesorii, societatea. Din punct de vedere al disciplinei limba și literatura română, funcția diagnostică are rolul de a scoate în evidență punctele tari și punctele slabe în pregătirea elevilor, ajutându-ne să adoptăm modalități de îmbunătățire a lipsurilor constatate, funcția prognostică contribuie la stabilirea demersurilor didactice în vederea atingerii unor performanțe ale elevilor, decisivă fiind funcția motivațională prin care se urmărește motivarea elevilor pentru studiul acestei discipline, formarea unei atitudini pozitive față de învățare și evaluare. Prin funcțiile îndeplinite, evaluarea realizează ,,un dublu rol: de facilitare a procesului de învățare și predare, deopotrivă, a activității didactice.’’